ET Euroopa Liidu Teataja C 322/7

Teatis konsultatsioonide kohta, mis käsitlevad komisjoni määrusega (EÜ) nr 658/2004 kehtestatud kaitsemeetmete rakendamist teatavate tsitrusviljadest valmistatud toodete või konservide impordi suhtes

(2005/C 322/06)

Vastavalt komisjoni määrusele (EÜ) nr 658/2004 (1) kehtestati teatavate tsitrusviljadest (nagu mandariinid) valmistatud toodete või konservide impordi suhtes 7. aprillil 2004 lõplikud kaitsemeetmed. Vastavalt nõukogu määrusele (EÜ) nr 3285/94 (2) ning eriti selle artiklile 21 ja nõukogu määrusele (EÜ) nr 519/94 (3) ning eriti selle artiklile 18, on komisjon kaitsemeetmete kohaldamise küsimuses konsulteerinud liikmesriikidega.

Komisjon teavitas ametlikult oma 4. juuni 2005 teatises (4) ühenduse tootjaid ja nende ühendust, importijaid ja ettevõtjaid ning nende ühendusi, tarnijaid, eksportivaid Hiina tootjaid ja nende ühendusi vahearuande koostamise algatamisest.

Tagajärgede, meetmete jätkamise asjakohasuse ja liberaliseerimise tempo uurimise järel teavitas komisjon liikmesriike uurimise tulemustest. Leidsid aset konsultatsioonid vastavalt määruse (EÜ) nr 3285/94 artiklile 4 ja määruse (EÜ) nr 519/94 artiklile 4 loodud nõuandekomiteega.

1. Vaatlusalune toode

Kõne all on mandariinidest (sealhulgas tangeriinid ja satsumad), klementiinidest, vilkingitest jms tsitrushübriididest valmistatud piirituselisandita, kuid suhkrut sisaldavad tooted või konservid (edaspidi “vaatlusalune toode”).

Vaatlusalune toode on praegu liigitatud KN-koodide 2008 30 55 ja 2008 30 75 alla. KN-koodid on esitatud üksnes teavitamise eesmärgil.

2. Menetlus

2.1. Konsultatsioonide ulatus

Määruse (EÜ) nr 3285/94 artikli 21 lõike 1 ja nõukogu määruse (EÜ) nr 519/94 artikli 18 lõike 1 kohaselt on komisjon kohustatud meetmete kohaldamise küsimuses liikmesriikidega konsulteerima hiljemalt meetmete kohaldamisaja keskel.

Vastavalt asjaomastele sätetele on uurimise eesmärgiks olnud:

a) uurida kaitsemeetmete mõju;

b) määrata kindlaks, kas ja mil viisil oleks asjakohane kiirendada liberaliseerimise tempot; ja

c) teha kindlaks, kas meetmete edasine kohaldamine on vajalik.

2.2 Uurimise läbiviimise aeg

Asjaomases tegevusvaldkonnas algab konserveerimishooaeg igal aastal oktoobris. Andmeid analüüsitakse iga konserveerimishooaja lõikes, st ajavahemikus oktoobrist kuni järgmise aasta septembrini. Esialgse uurimise käigus analüüsiti asjaomast teavet ajavahemikus 1998/1999 kuni 2002/03. Käesolev uurimine hõlmab hooaegu 2003/04 ja 2004/05.

Tuleb meenutada, et konserveeritud mandariinide tootmine on koondunud Hispaaniasse.

2.3. Menetlusega seotud osapooled

Küsimustikud saadeti kõigile teadaolevalt menetlusega seotud pooltele ja kõigile teistele ettevõtetele, kes teatises sätestatud tähtaja jooksul endast teada andsid.

Vastused esitasid viis ühenduse tootjat, viis tarnijat, üksteist importijat, seitse eksportijat/ettevõtjat ja kaks ettevõtjate ühendust.

Komisjoni talitused otsisid ja kontrollisid kõiki uurimiseks vajalikuks peetud andmeid, ja järgmistes ettevõtetes viidi läbi kohapealne kontroll:

Ühenduse tootjad

— Halcon Foods, S.A., Murcia, Hispaania

— Alcurnia Alimentacion, s.l., Murcia, Hispaania

— Conservas y Fruta S.A., Murcia, Hispaania

— Industrias Videca S.A., Valencia, Hispaania

— Agricultura y Conservas, S.A., Valencia

Tarnijad

— Cooperativa Agricola Ntra Sra del Oreto Coop. V, — Valencia

Sõltumatud importijad

— Wünsche Handelsgesellschaft International mbH & Co., KG, Hamburg, Saksamaa

— I. Schröder KG (GmbH & Co), Hamburg, Saksamaa

— Edeka Zentrale AG & Co. KG, Hamburg, Saksamaa

— Hüpeden & Co. (GmbH & Co.) KG, Hamburg, Saksamaa

3. Ümberkorraldamine

Vastavalt määruse (EÜ) nr 658/2004 põhjenduses 120 kavandatule, uuriti läbivaatamise käigus ühenduse konserveeritud mandariinide tootjate poolt läbiviidud ümberkorraldusi. Seni on ümberkorralduste peamiseks tulemuseks eelmise hooaja 33 000 tonnise tootmisvõimsuse vähendamine. Vähendamine vastab 25 %-le algsest tootmise koguvõimsusest. Samuti on suuremat mastaabisäästu võimaldava tõhusama tootmisahela käivitamise eesmärgil tehtud pingutusi toormaterjaliga varustamise ratsionaliseerimiseks ja tõhusamate müügi- ja turustamiskanalite loomiseks. Käesolevaks ajaks on läbi viidud peamiselt mandariinide konserveerimise lõpetamine teatud tootjate poolt, ettevõtete ülevõtmine, ühistu loomine ühishangete teostamiseks ning uue tootmisliini süsteemi juurutamine.

Nüüdseks ilmnevad ümberkorralduste tulemused, mis peaksid aja jooksul julgustama veelgi põhjalikumate ümberkorralduste algatamist. Eeldatav tegevus hõlmab tootmise tehniliste täiustuste protsessi lõpuleviimist. Kavandatakse ka sellise tegevuse aktiviseerimisega, nagu tootmise vähendamine ja ühistute loomine, kaasnevaid muid positiivseid muutusi ja mastaabisäästu.

4. Uurimise tulemused

Võetud meetmete analüüs tugineb kolme viimase konserveerimishooaja jooksul kogutud andmetele. Hooaja 2002/03 kohta esitatud arvud leiduvad määruses (EÜ) 658/2004, millega kehtestatakse lõplikud kaitsemeetmed konserveeritud mandariinide impordi suhtes. Need arvud esitatakse siinkohal kajastamaks olukorda tööstusharus menetluse alguses, enne esialgse uurimise teostamist. Hooaja 2003/04 kohta esitatud andmed, mida kontrolliti käesoleva vahearuande koostamise käigus, kajastavad ajavahemikku, kui oli käimas uurimine, mille tulemuseks oli meetmete võtmine. Hooaja 2004/05 kohta esitatud andmed kajastavad ajavahemikku peale meetmete kehtestamist.

4.1 Import

4.1.1. Impordi maht

Järgnev tabel kajastab Hiinast pärit importi EL 25 riikidesse. Kõikidest muudest riikidest pärinev import ei ole märkimisväärne, moodustades alla 2 % koguimpordist, ehk 1 000 tonni aastas (maht tonnides, andmed hooaja oktoobrist septembrini kohta).

2002/03 2003/04 2004/05 (5) 50 500 63 900 46 600 (5) Indeks 100 127 92 (Allikas: Eurostat)

Hooajal 2004/05 stabiliseerus impordi maht 47 000 tonni juures. Umbes 60 % hooaja 2004/05 impordist teostati 2005. aasta märtsis ja aprillis, vahetult enne litsentsi kehtivausaja lõppu. Impordi stabiliseerumine järgnes tõusule, mis jõudis 63 900 tonnini hooajal 2003/04. Impordi kõrgpunkti hooajal 2003/04 põhjustas tõenäoliselt lõplike meetmete kehtestamise ootus.

Mõnedesse liikmesriikidesse suurenes import hooajast 2002/03 hooajani 2004/05 enam kui kolm korda. Muud traditsiooniliselt mitteimportivad liikmesriigid hakkasid samuti Hiinast konserveeritud mandariine importima. Samas importisid mõned ühinevad riigid suuri koguseid kahe ühinemiseni jäänud kuu jooksul ja seejärel katkestasid impordi pärast Euroopa Liidu laienemist 2004. aasta maikuus mõnedel juhtudel täielikult.

Seoses impordiga meenutatakse, et kehtis tariifikvootide süsteem umbes 32 000 tonni Hiinast pärineva impordi ja umbes 2 000 tonni teistest riikidest pärit impordi suhtes. Kvoodi ületamise korral tuleb maksta impordimaksu 301 eurot tonni kohta. Selle põhjal on selge, et imporditi nii kvootide raames, kui ka neid ületades, tasudes viimasel juhul impordimaksu. See näitab, et EL nõudlus on rahuldatud.

4.1.2. Impordihinnad

2002/03 2003/04 2004/05 (10 kuud) 595 524 520 Indeks 100 88 87 (Allikas: Eurostat)

CIF impordihinnad ELi piiril langesid 595 eurolt tonni kohta hooajal 2002/03 kuni 524 euroni tonni kohta hooajal 2003/04 ning jätkuvalt kuni 520 euroni tonni kohta hooajal 2004/05. Hinnalangus kahe hooaja 2002/03 ja 2004/05 vahel oli kokku 13 %. See oli peamiselt tingitud USA dollari odavnemisest euro suhtes. Meenutatakse, et konserveeritud mandariinide impordi eest arveldatakse USA dollarites, mis odavnes kõnealusel perioodil 18 %. USA dollarites tasutud hinna 5 % tõusu tasakaalustas dollari odavnemine, mille tulemuseks oli tegelik hinnalangus 13 % (18 %–5 %). Alates 2005. aasta jaanuarist oli täheldatav impordihinna väike tõus.

4.2 Ühenduse tootjate olukord

Meetmete tõhususe hindamiseks uuris komisjon asjaomaseid majandustegureid. Uurimise tulemuste analüüsimisel tuleb arvestada asjaolu, et tootmismaht fikseeritakse kord aastas konserveerimishooaja alguses novembrikuus.

4.2.1. Tootmisvõimsus ja tootmisvõimsuse rakendusaste

2002/03 2003/04 2004/05 Tootmisvõimsus 129 000 129 000 96 000 Tootmisvõimsuse rakendusaste 31 % 22 % 40 %

Tootmisvõimsus jäi stabiilseks hooajast 2002/03 kuni hooajani 2003/04 ja langes umbes 25 % hooajal 2004/05 (vt punkti 3 eespool — ümberkorraldamine). See viis tootmisvõimsuse rakendamise paranemisele 20 %-lt hooajal 2003/04 kuni 40 %-ni hooajal 2004/05.

4.2.2. Tootmine

2002/03 2003/04 2004/05 Tonnid 39 600 28 200 38 000 Indeks 100 71 96

Tootmine taastus hooajal 2004/05, s.o lõplike meetmete võtmisele järgnenud hooajal. ELi tootmine oli enne seda olnud pidevas järsus languses Hiinast pärit suurte impordikoguste tõttu. Tootmise tase oli madalaim hooajal 2003/04, mil toodeti 28 200 tonni. See tootmise langus sattus ajavahemikule, mil lõplikke kaitsemeetmeid ei olnud veel võetud.

Sellel ajal kavatsesid paljud ühenduse tootjad konserveeritud mandariinide tootmise täielikult lõpetada, kuna nad olid pankroti äärel.

Tootmismahu määrab siiski peamiselt tootmiskulu ja eeldatava müügihinna suhe. Eeldatava müügihinna määrab omakorda Hiinast pärit impordi hinnatase. Muudest riikidest kehtestatud kvootide raames toimuv import on minimaalne ning ei oma seetõttu olulist mõju ühenduse tootjate müügihindadele.

4.2.3. EL müügimaht

2002/03 2003/04 2004/05 (6) Tonnid 28 000 23 000 28 000 Indeks 100 82 100

Tänu suurenenud konkurentsivõimele ja impordihindade mõõdukale tõusule viimastel kuudel taastus müügimaht hooajal 2004/05. Sellele hiljutisele positiivsele nihkele eelnes hooaja 2003/04 jooksul valdav negatiivne trend.

4.2.4. Tarbimine

2002/03 2003/04 2004/05 (e) Tonnid 79 000 82 000 84 000 (e) Indeks 100 104 106 (Allikas: Eurostati andmed ja ettevõtete prognoos)

EL 25 tarbimine on kahel viimasel hooajal mõõdukalt kasvanud, peamiselt tänu 2004. aastal aset leidnud Euroopa Liidu laienemisest tulenenud tarbimise tõusule.

4.2.5. Turuosa

2002/03 2003/04 2004/05 Ühenduse tootjad 35 % 28 % 33 %

Ühenduse tootjate turuosa taastus osaliselt kuni 33 % pärast lõplike kaitsemeetmete kehtestamist hooajal 2004/05. Taastumine järgnes langusele, mis jõudis 35 %-lt hooajal 2002/03 kuni 28 %-ni hooajal 2003/04.

4.2.6. Tööhõive, töötunnid ja tootlikkus

2002/03 2003/04 2004/05 Tööhõive 2 343 2 224 1 970 Töötunnid 675 000 475 000 580 000 Töötunde/tonni kohta 17,0 16,8 15,3

Konserveeritud mandariinide tootmine on hooajaline ja enamik tööjõudu on seetõttu ajutised töötajad. Lõpptoote puhul on tootlikkus küllaltki stabiilne ja erinevused on peamiselt seotud tooraine toodangu ja omadustega. Uurimisaluse hooaja 2004/05 jooksul on ümberkorraldusprotsess toonud kaasa tootlikkust tõstvaid tehnilisi täiustusi ning vähendanud töötunde iga toodetud tonni kohta.

4.2.7 Hinna allalöömine

Uurimine näitas, et hinna allalöömine suurenes pärast lõplike kaitsemeetmete kehtestamist. Peamine seda soodustav tegur saab olla USA dollari odavnemine (vt punkti 4.1.2 eespool).

(Allikas: Eurostati ja ettevõtete andmed)

4.2.8 Kasumlikkus

2002/03 2003/04 2004/05 EL müügi puhaskasum/kahjum – 4,3 % – 6,5 % – 5,5 % (Allikas: ettevõtete majandustulemused)

Hooajal 2004/05 hakkasid ühenduse tootjate majandustulemused tootmise kasvades ja impordihindade esmasel stabiliseerumisel vähehaaval paranema. Alates 2005. aasta jaanuarist hakkasid hinnad tõusma. Hooaja 2003/04 kehvadele tulemustele järgnes positiivne areng. Hooaja 2003/04 kehvadele tulemustele avaldasid toimet tegurid, nagu väike müügimaht, kasvav äärmiselt odava impordi maht ja asjaolu, et ajutised kaitsemeetmed ei olnud veel mõju avaldanud.

4.3. Teiste huvitatud poolte olukord

4.3.1. Eksportijad

Üle 98 % koguekspordist pärineb Hiina Rahvavabariigist. Eksportijatele saadeti küsimustikud, mille vahendusel kogutud teave kajastas umbes 20 % Euroopa Liitu teostatud ekspordi kogumahust, mistõttu tuli neid andmeid täiendada Eurostati andmetega. Küsimustike vahendusel kogutud teave kinnitas laias laastus Eurostatist saadud andmeid.

4.3.2. Importijad/Jaekaubandusketid

Keskmiselt 75 % Euroopa Liitu imporditud konserveeritud satsumadest läheb saksa importijate ja jaekaubanduskettide arvele, ülejäänud 25 % jaguneb peamiselt Tšehhi Vabariigi, Madalmaade, Ühendkuningriigi ja Belgia vahel. Käimasolev uurimine kinnitas, et kehtiv litsentsisüsteem toimib hästi ja traditsioonilised importijad ammendavad litsentsid täielikult. Importijate finantsolukord on tugevnenud, kusjuures muuhulgas on kasumlikkus konserveeritud mandariinide sektoris 15 %.

5. Tulemuste analüüs

5.1 Meetmete mõju hindamine.

Meetmete kehtestamine on avaldanud positiivset mõju.

Meetmete kehtestamine võimaldas ühenduse tootjatel asuda ümberkorraldusi ellu viima. Selle tulemusel saavutatud oluline võimsuse vähendamine koosmõjus veel jõustatavate meetmetega peaks võimaldama sektoril muutuda järjest konkurentsivõimelisemaks, maksimeerida tootlikkust ja kasutada mastaabisäästu eeliseid.

Import on pärast kõrgpunkti hooajal 2003/04 ja vähenenud hooajal 2004/05 seoses kehtestatud meetmetega. Impordihinnad, mis olid varasemalt languses, on hakanud 2005. aastal tõusma.

Ühenduse tootjate majandustulemused tervikuna on vaatlusalusel ajavahemikul veel negatiivsed, kuid võrreldes eelmise hooajaga on need paranenud. Ühenduse tootmisharu suurenenud konkurentsivõime ja impordihindade tõusu koostoime tulemuseks on EL tootjate müügi ja tootmise taastumine. Kasumlikkus, mis oli -6,5 % hooajal 2003/04, on paranenud näitajani -5,5 % hooajal 2004/05.

Võttes arvesse käimasolevat ümberkorraldusprotsessi, imporditrende ja ühenduse tootjate olukorra paranemist, tuleb järeldada, et komisjoni määruses (EÜ) nr 658/2004 sätestatud meetmed on tõhusad.

5.2 Meetmete jätkuva kohaldamise vajaduse hindamine

Kaitsemeetmete positiivsed tulemused on hakanud ilmnema alles viimasel ajal. See on siiski ootuspärane, kuna lõplikud meetmed on olnud jõus ainult ühe konserveerimishooaja jooksul.

Ümberkorraldusprotsess on alanud, selle seniseks tulemuseks on võimsuse vähenemine 25 %. Eelolevatel aastatel eeldatakse täiendavaid meetmeid, mistõttu protsessi lõpuleviimine nõuab rohkem aega.

Kuigi impordimaht on vähenenud, ületatakse pidevalt 32 000 tonni kvooti ja hinna allalöömine on suurenenud, peamiselt USA dollari odavnemise arvel.

Nagu on järeldatud ka punktis 5 eespool, on ühenduse tootjate finantstulemused uurimisalusel ajavahemikul eelmise hooajaga võrreldes paranenud, kuid tulemused tervikuna on veel negatiivsed. Samuti hakkavad hooajal 2004/05 taastuma ka ühenduse tootjate tootmine, turuosa ja müük, kuid nad on siiski kas samal tasemel hooaja 2003/04 näitajatega või jäävad neile veidi alla.

Tunnistades meetmete kasvavalt positiivset toimet taotlevad ühenduse tootjad täiendava maksu tõstmist tasemele, kus see tõkestaks kvooti ületavat importi. Tootjad pooldaksid mõistlikul tasemel kehtestatud miinimumhinna süsteemi juurutamist, et vältida kõikuvaid impordihindu.

Vaheuurimise tulemusena kaitsemeetmete taseme tõstmist ei ole siiski sätestatud algmääruse (EÜ) nr 3285/94 (impordi ühiste eeskirjade kohta) artiklis 21 ega asjaomastes WTO eeskirjades.

Koostööd tegevad importijad on miinimumhinna kehtestamise vastu, väites et selline süsteem oleks ebakohane tänu rist-subsideerimise ohule mandariinide ja teiste konserveeritud importtoodete vahel. Mõned traditsioonilised importijad eelistaksid neile eraldatud 75 % määra tõstmist 90 %-ni, et vältida litsentsidega spekuleerimist. Tariifikvoodi puhul taotlevad mõned importijad olulist suurendamist, väites, et EL tootjatel ei ole siseturu nõudluse rahuldamiseks piisavalt toorainet (värskeid mandariine).

Vastupidiselt sellele on uurimus tõestanud, et värskeid satsumasid on turul piisavas (kuigi veidi vähenevas) koguses ning mõistlike hindadega. Tariifikvootide arvutamise ja eraldamise vaidluste kohta võib öelda, et siin on väljakujunenud tava kohaselt konkurentsi säilimise tagamiseks vaja jätta piisavalt võimalusi teistele turul tegutsevatele ettevõtjatele. Järelikult ei ole kvootide eraldamise ja arvutamise muutmine asjakohane.

Arvestades Hiina olemasolevat võimsust ja asjaolu, et ühenduse tootjate olukord on veel ebakindel, ohustaks meetmete tühistamine käimasoleva ümberkorraldusprotsessi lõpuleviimist. Hiina on võimeline samaaegselt varustama Jaapani, USA ja Euroopa turge ja suudab kergesti kohaneda nõudlusega maailmas.

Samuti tuleb pidada asjakohaseks täiendavat maksu, mida tuleb maksta kvoodi ammendamisel, võttes arvesse suurt erinevust Hiina ekspordihindade ja Euroopa hindade vahel ning turuhinnast madalamat müügihinda.

Ülaltoodu valguses teeb komisjon järelduse, et kehtivate kaitsemeetmete kohaldamine on vajalik ühenduse tootjate kohanemise toetamiseks ja ümberkorraldusprotsessi jätkumiseks, samuti ka täiendavaks taastumiseks praegusest halvast majandusolukorrast.

5.3 Liberaliseerimise tempo hindamine

Meetmete järkjärguline liberaliseerimine leiab juba aset, nagu on ka ette nähtud WTO eeskirjadega ja ühenduse õigusraamistikuga. Sel eesmärgil võimaldatakse komisjoni määrusega (EÜ) nr 658/2004 kvootide igaaastane 5 % suurendamine. Vaatamata täiendavale maksule, ületab import aasta tariifikvoodina kehtestatud 32 000 tonnise ülemmäära. Uurimine on näidanud, et ELi tootjate majandusnäitajate paranemine ja käimasolev ümberkorraldusprotsess ei ületa ettenähtud tempot ning vastab mõistlikele prognoosidele, mis tehti meetmete kehtestamise ajal. Seetõttu võtab taastumise ja ümberkorraldusprotsessi mõju avaldumine rohkem aega kui üksainus konserveerimishooaeg. Importijate olukord ei ole muutunud ning see jääb positiivseks.

Impordi tariifikvootide suurendamine kahjustaks tõepoolest praegust ümberkorraldusprotsessi ja kahjustaks meetmete toimet. Tuginedes sellele peab komisjon määruses (EÜ) nr 658/2004 ette nähtud impordi liberaliseerimise tempot piisavaks ning selle tempo kiirendamist mittekohaseks.

6. Lõppjäreldused

Eespool esitatud andmed näitavad seda, et ühenduse tootjate olukord tänu meetmetele järkjärgult paraneb. Samuti on käigus ümberkorraldusprotsess, kooskõlas käimasoleva menetluse prognoosiga; Lõpliku mõju ilmnemist prognoositakse järgnevateks aastateks.

Kehtestatud tariifikvoote on ületatud kogu vaatlusalusel perioodil, mis näitab, et täiendav tollimaks ei ole üleliia kõrge ning võimaldab suuremahulist sisseostmist väljastpoolt ühenduse turgu. Praegust liberaliseerimise tempot ei peaks kiirendama, kui tahetakse säilitada meetmete tõhusus, võimaldamaks ühenduse tootjatel taastuda.

7. Järeldus

Komisjoni analüüsist, mida toetab nõuandekomitee, järeldub seega, et kehtivate kaitsemeetmete kohaldamine on tõhus ja jätkuvalt vajalik ning et praegune liberaliseerimise tempo on piisav.

Seetõttu peab kõnealuste meetmete kohaldamist jätkama muutusteta nende praegusel kujul ja tasemel.

(1) ELT L 104, 8.4.2004, lk 67.

(2) EÜT L 349, 31.12.1994, lk 53.

(3) EÜT L 67, 10.3.1994, lk 89.

(4) ELT C 137, 4.6.2005, lk 11.

(5) Ekstrapoleeritud 10 kuu andmete põhjal

(Allikas: Eurostat)

(6) Ekstrapoleeritud 9 kuu andmete põhjal